CELEX: 62017TN0128
Language: da
Date: 2017-02-27 00:00:00
Title: Sag T-128/17: Sag anlagt den 27. februar 2017 — Torné mod Kommissionen

24.4.2017   
            
            
               DA
            
            
               Den Europæiske Unions Tidende
            
            
               C 129/27
            
         Sag anlagt den 27. februar 2017 — Torné mod Kommissionen
   (Sag T-128/17)
   (2017/C 129/41)
   Processprog: fransk
   
      Parter
   
   
      Sagsøger: Isabel Torné (Algés, Portugal) (ved advokaterne S. Orlandi og T. Martin)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Afgørelsen af 16. april 2016 om afslag på sagsøgerens ansøgning om fastsættelse af optjeningssatsen for hendes pensionsrettigheder og hendes pensionsalder annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren i denne tvist har anfægtet afgørelsen om stiltiende afslag på hendes ansøgning om at opnå en fremrykket afgørelse vedrørende visse bestemte og ikke-variable elementer ved beregningen af hendes pensionsrettigheder. Sagsøgeren har gjort gældende, at det stiltiende afslag på hendes ansøgning udgør en undladelse af at træffe en foranstaltning, som er påbudt i vedtægten, og følgelig er en bebyrdende retsakt som omhandlet i vedtægtens artikel 90.
   Sagsøgeren har vedrørende elementerne for beregningen af hendes pension ligeledes anfægtet Kommissionens praksis, som består i at antage, at overførslen af en midlertidigt ansat, som henhører under artikel 2, punkt f), i ansættelsesvilkårene for de øvrige ansatte, til et andet agentur i Den Europæiske Union indebærer indgåelse af en ny kontrakt, som er forskellig fra den foregående, hvilket er udtryk for en afbrydelse af denne ansattes karriere og derfor medfører anvendelse af de nye vedtægtsmæssige regler vedrørende alderspension.